হাইকোর্টের নির্দেশে সম্ভল মসজিদ পরিদর্শন করবে পুরাতত্ত্ব বিভাগ

ওয়েব ডেস্ক: রমজান মাস শুরু হওয়ার আগে রং করার প্রয়োজনীয়তা সম্পর্কে পুরাতত্ত্ব সর্বেক্ষণ দফতরকে (ASI) সম্ভল মসজিদ (Sambhal Mosque) পরিদর্শনের নির্দেশ দিল এলাহাবাদ হাইকোর্ট (Allahabad High Court)। পরিদর্শন করে শুক্রবার রিপোর্ট দাখিল করার নির্দেশও দেওয়া হয়েছে। মসজিদের সৌন্দর্যায়নের বিরুদ্ধে আপত্তি ওঠায় ওই মসজিদ পরিচালন কমিটির আবেদনের প্রেক্ষিতে উচ্চ আদালতের এই সিদ্ধান্ত।

রমজান মাসের (Ramjan Month) প্রাক্কালে সম্প্রদায়িক সম্প্রীতি বজায় রাখার স্বার্থে পুরাতত্ত্ব সর্বেক্ষণ দফতরের তিন সদস্য বৃহস্পতিবারই সম্ভল মসজিদ পরিদর্শন করবেন। শুক্রবার বেলা দশটার মধ্যে তাঁদের রিপোর্ট দিতে হবে। এই নির্দেশ দিয়েছেন বিচারপতি রোহিত রঞ্জন আগরওয়াল (Justice Rohit Ranjan Agarwal)।

আরও পড়ুন: কাশ্মীর ইস্যুতে রাষ্ট্রপুঞ্জে পাকিস্তানকে ধুয়ে দিল ভারত

নির্দেশ জারি হতে সংশ্লিষ্ট দফতরে তরফে নিরাপত্তা দেওয়ার আবেদন করা হয়। তার দরকার নেই জানিয়ে আবেদন খারিজ করে দেন বিচারপতি। উল্লেখ্য, মসজিদ পরিচালন কমিটির আবেদন সম্পর্কে আপত্তি তোলে পুরাতত্ত্ব সর্বেক্ষণ দফতর। তাদের অভিযোগ, মসজিদের ভিতরে তাদের কমিটি ঢুকতেই দিচ্ছে না। অন্যদিকে পুলিশ জানায়, যেহেতু এটি সংরক্ষিত সৌধ, তাই পুরাতত্ত্ব সর্বক্ষণ দফতরের অনুমতি ছাড়া সেখানে কোনও কাজ করা যাবে না।

দু’দিন আগে সম্ভলের জেলাশাসক রাজেন্দর পেনসিয়া বলেছিলেন, “ভারতের পুরাতত্ত্ব বিভাগকে সিদ্ধান্ত নিতে হবে। আমরা বলেই দিয়েছি, তারা অনুমতি না দিলে মসজিদের কোনওরকম বিকৃতি করার অধিকার কারও নেই। আমার মনে হয় না এই ধরনের বিতর্কিত সৌধে রং করার কোনও প্রয়োজন আছে। তবু, সিদ্ধান্ত নেবে পুরাতত্ত্ব বিভাগ, আমাদের তরফে কোনও বক্তব্য নেই।”